Dwar l-avvanzi li qed tagħmel Malta fl-oqsma tal-innovazzjoni, tat-teknoloġija u tal-qasam diġtali, smajna, qed nisimgħu ta' kuljum u persważ li se nibqgħu nisimgħu aktar. Ikunu ħafna li forsi jħarsu lejn is-suġġett minn lesnti bħala wieħed ta' għadd kbir ta' terminoloġiji kkumplikati li mhux kulħadd jifhem, iżda lil hinn mit-teknika ta' dan is-settur, Malta qed tkun ta' quddiem nett fih mhux biss fl-Ewropa iżda anke lil hinn. U xi tfisser li tkun minn ta' quddiem jekk mhux li dawn is-setturi jkunu jistgħu jintużaw sabiex l-ekonomija tagħna tkompli tikber dejjem aktar, sabiex il-ġid maħluq minn investiment f'dawn is-setturi jkun jista' jmur fejn l-aktar li hemm bżonn, sabiex ikun hemm aktar investiment f'oqsma bħas-saħħa, l-edukazzjoni u x-xogħol? Smajna ħafna fuq dak li qed isir f'dik li hija d-dinja tal-blockchain, fejn Malta mhux biss kienet l-ewwel pajjiż fid-dinja li lleġiżlat favur din it-teknoloġija, iżda kienu bosta dawk il-kumpaniji li huma l-krema tad-dinja fil-qasam tagħhom li qed iħarsu lejn Malta biex jinvestu. L-istess dak li qed isir fil-qasam tal-Intelliġenza Artifiċjali fejn is-Segretarju Parlamentari Silvio Schembri daqt se jħabbar proprju l-istrateġija għal dan is-settur, kif ukoll l-istrateġiji f'dak li hu e-sports u politika dwar l-ispazju. Jekk f'dan is-settur ġieli jkun hemm terminoloġiji tekniċi li wieħed ma jifhimx mill-ewwel, kulħadd fehem iżda din il-ġimgħa, li wara diskussjonijiet li kellu l-Gvern permezz tas-Segretarju Parlamentari Silvio Schembri, għall-ewwel darba żgħażagħ Maltin se jkunu qed jitħallsu tal-arti u l-kontenut li jipproduċu fuq YouTube bħal żgħażagħ oħra Ewropej. Dan kollu wassal biex tintemm diskriminazzjoni fuq Maltin li qegħdin fuq YouTube. Nafu kemm din l-għodda fuq il-midja soċjali hija b'saħħitha, u l-fatt li issa se tiżdied l-opportunità għall-artisti Maltin sabiex jitħallsu tax-xogħol tagħhom żgur se jkun qed iżid ferm aktar l-opportunitajiet filwaqt li tkun inċentivata l-innovazzjoni. Dan huwa mingħajr dubju pass importanti 'l quddiem, l-istess bħalma kien pass importanti ħafna l-fatt li anke f'dan il-qasam qed issir ħidma sabiex jiġi assigurat futur b'saħħtu billi fost l-oħrajn ġiet imnedija l-istrateġija nazzjonali ta' eSkills 2019-2021. Din l-istrateġija poġġiet lil Malta bħala l-ewwel pajjiż membru tal-Unjoni Ewropea bi strateġija nazzjonali għall-ħiliet diġitali, li se tgħin sabiex pajjiż bħal tagħna li qed javvanza tant 'il quddiem, li qed ikun pijunier daqstant f'dawk li huma teknoloġiji emerġenti, ikollu biżżejjed nies b'ħiliet għad-domanda li jkun qed jitlob is-suq. Il-punt ta' taħriġ, il-punt ta' edukazzjoni, ta' titjib ta' ħiliet huwa kruċjali għal settur tant vast iżda li fl-istess nifs jinbidel tant u l-ħin kollu. Kienet allura f'waqtha anke t-tħabbira ta' korsijiet part-time f'dak li għandu x'jaqsam mal-gaming proprju din il-ġimgħa stess, kif huma wkoll importanti korsijiet kemm fl-Università ta' Malta u anke fl-MCAST f'dak li huwa blockchain sabiex proprju jkun hemm ferm aktar persuni mħarrġa. Hemm bżonn li r-ritmu b'saħħtu li qabad dan il-Gvern f'dawn is-setturi jissokta. Dawn is-setturi flimkien ma’ oħrajn ifissru ferm aktar investiment u ferm aktar potenzjal ta’ ħolqien tal-ġid li minnu jgawdi l-pajjiż b’mod ġenerali, iżda fuq kollox li jinżel għand dawk l-aktar li għandhom bżonn. Huwa sabiħ li pajjiżna llum huwa meqjus bħala fost dawk il-pajjiżi li qiegħed ma’ ta’ fuq nett, li qiegħed fuq il-mappa tad-dinja tat-teknoloġija u tal-innovazzjoni.